将往昭州示柄
作者：鄒浩
朝代：宋

paragraphs: 與汝暫相别，南作昭州行。
昭州距零陵，坦坦十日程。
音信昜來往，勿動異鄉情。
但自勤讀書，思索厥義精。
聖賢如日月，爲汝出光明。
脩身識根本，力踐以其誠。
發爲文字間，筆墨自縱横。
零陵豪傑士，張鄧尤高名。
汝其師事之，北面聽指令。
分陰古所惜，况乃汝後生。
省定汝母外，謹勿他事縈。
皇恩極天地，我罪終從輕。
還家知有時，欣見汝向成。
用爲祖母壽，慰叔及弟兄。
携汝返鄉國，重增門戶榮。